**Грађанско васпитање**

**ПОЈАМ И ОБЕЛЕЖЈА ДРЖАВЕ**

Људи припадају бројним друштвеним удружењима, организацијама и заједницама, као што су цркве, спортски клубови, политичке странке, професионалне организације (правника, економиста, филозо­фа, наставника, глумаца, итд.), пословна удружења (удружење послодаваца, удружење предузетника, синдикати), удружења љубитеља животиња или љубитеља неког хобија, итд. Држава такође представља једну од друштвених организација или заједница, и то политичку организацију која је организована на заједничким интересима њених чланова. Али за разлику од других политичких организација, као што су, на пример, странке, државу карактерише то што једино она од свих удружења и организација има монопол принуде у одређеном друштву.

*Држава је организација са делотворном владавином на једном простору који се сматра њеном држав­ном територијом и који настањује одређена популација.* Зато су територија, становништво и власт три основна елемента државе. Једино држави су њени чланови дали право да врши принуду и користи силу да би одржала ред, мир и поредак. Државу, отуд, чини скуп установа са правом да доносе и спро­воде правила која ће важити за све на тој територији и која служе за упражњавање принудне власти у корист целокупног друштва, односно народа који живи на тој територији. Ту принудну власт чине тела која доносе правила или законе (скупштина) и она која их спроводе и координишу деловање различи­тих државних органа, као што су управна служба или бирократија, судови, војска и полиција.

Упркос постојању неколико миленијума, држава нема дугу историју, јер је много дужи период у ком су људи живели у друштвима без државе. Иако израз „држава” обично подразумева све организације власти у историји, он се појавио када и модерна организација власти и најчешће се користи да би се означила *модерна држава.*

Два су могућа приступа појму државе: 1) *чињенични* или *емпиријски* и 2) *нормативни* приступ. Први приступ се пита шта држава фактички јесте, односно шта државу чини државом, а други која обележја би држава требало да има да би се сматрала државом.

1**) *Емпиријско* схватање државе разликује три неопходна елемента сваке државе: а) народ (станов­ништво), б) територију и в) власт.**

а) ***Народ***чине сви људи на територији државе који су потчињени њеној власти и везани њеним законима. Тај народ не мора да припада истој раси, нацији или вери, нити да говори истим је­зиком, али је за опстанак државе важна лојалност већине становништва држави којој припада. Трајна веза појединаца са државом, која подразумева посебан међусобни однос заснован на узајамним пра­вима и обавезама, представља *држављанство*, као ознаку припадности одређеној држави, на основу чега држављанин има извесна очекивања од своје државе (да обезбеђује његова права на живот, своји­ну, слободу и сигурност или грађанска, политичка и социјално-економска права, као и она од њега (да служи војни рок, да буде лојалан њеним законима, да плаћа порез, итд.). Поред држављана, на тој тери­торији живе и (привремено или стално насељени) странци, припадници друге државе, као и људи без држављанства (апатриди) и они с два држављанства (бипатриди)

б) ***Територија***државе представља целовит (обично повезан) простор који на Земљи заузи­ма једна држава. Државном територијом се осим копна сматра и ваздушни простор, као и приобалне воде. Ова територија се омеђује границом.

в) Држава као друштвена организација разликује се од других друштвених организација по „монополу силе”, односно политичке моћи или ***власти***, што одређује и карактер организације држав­ног апарата и функције које он обавља у друштву. Коришћење силе (војска, полиција, судови… новчане и затворске казне, итд.) није једино средство државе, али је оно које се једино њој признаје као оправ­дано (легитимно) и законито (легално) и зато је једино за њу специфично.

**Обележја државе**

Неколико је обележја ове власти која је чине државном: сувереност, деперсонализованост и легитим­ност. Првенствено њено обележје је *сувереност*, што значи да држава поседује највишу власт на од­ређеној територији, која нема никакве друге власти изнад себе, нити неку себи равну власт на тој тери­торији. У том смислу се говори о спољној суверености (она се испољава у независности) и унутрашњој суверености. Државна власт је такође и *деперсонализована* за разлику од персонализоване власти, ка­ква је власт била у већем делу историје државе (у предмодерно доба, античке и средњовековне држа­ве). То значи да власт државе није везана ни за једну личност (цара, краља или кнеза), већ се заснива на праву, што значи да се у свом поступању органи државне власти не руководе самовољним налозима неког појединца или групе, него безличним и прецизним правним правилима и поступцима (процеду­ре). Власт се заснива на закону и врши се по принципу владавине закона, а не владавине људи. Следећа одлика државне власти јесте *легитимитет* или *легитимност,* што значи да су државну власт при­знали и прихватили грађани. Ниједна држава не може дуго да опстане уколико би се ослањала само на силу и принуду. Та сила и принуда морају бити оправдани, односно већина грађана треба да прихвата и признаје њену власт из било ког разлога.

2) ***Нормативни приступ***. Већ са карактерисањем државне власти као легитимне излази се из поља чињеничног описа државе (народ, територија, власт) и улази у поље вредновања, то јест процењивања њене прихватљивости. Овај приступ одређењу појма државе полази од питања каква власт треба да буде да би била призната и прихваћена као легитимна државна власт, то јест колико је у сагласности са неким моралним и политичким принципима (као што су слобода, једнакост, људско достојанство, са­гласност, правда, демократија, владавина права…) који је чине ваљаном, оправданом и пожељном.

Емпиријско и нормативно одређење државе су неодвојиви. Зато појмовно одређење државе претпо-ставља не само опис државе на основу одлика постојећих политичких заједница него и истраживање колико су оне у сагласности са једним пожељним обликом, па се у нормативном одређењу државе тра­жи испуњење и одређених вредности. То се постиже тзв. теоријом друштвеног уговора као претпо-ставком о пореклу друштва и државе, према којој држава настаје као производ споразума појединаца који успостављају органе власти да би осигурали своју сигурност и слободу.

У овом правцу се у новије време крећу и процеси у међународном праву. У међународном праву се угла-вном рачуна на чињеничко или емпиријско схватање државе, односно држави се приступа реалполи­тички, што подразумева да се државом сматра она политичка заједница у којој се спроводи ефективна власт на одређеној територији и над одређеним становништвом без обзира на природу и особине те власти. Овакво полазиште у међународном праву је основ међународног признања држава према прин-ципима међународног права садржаним у *Међународној конвенцији о правима и обавезама држава* из 1933. године, према којој државу карактеришу „трајно становништво, одређена територија, влада и способност да ступа у односе са другим државама”. Савет министара Европске заједнице је, међу­тим, децембра 1991. године у *Декларацији о принципима признања нових држава у Источној Евро­пи и Совјетском Савезу* утврдио начела за признање нових држава источне Европе подразумевајући да, осим овог реалполитичког услова фактичког упражњавања власти, као основа за признање држа­ве, морају да се задовоље и неки морални и политички принципи као што су: људска права, владавина права и демократија.